ไฮโดรเท็คยื่นไฟลิ่งเข้าตลาดหลักทรัพย์ฯแล้ว
ผู้บริหารไฮโดรเท็ค ระบุ&nbsp;บริษัทฯ ยื่นแบบแสดงรายการข้อมูลการเสนอขายหลักทรัพย์ เข้าตลาดหลักทรัพย์แล้ว เผยมีทุนจดทะเบียน 130 ล้านบาท
22 มิ.ย. 2554

ผู้บริหารไฮโดรเท็ค ระบุ บริษัทฯ ยื่นแบบแสดงรายการข้อมูลการเสนอขายหลักทรัพย์ เข้าตลาดหลักทรัพย์แล้ว เผยมีทุนจดทะเบียน 130 ล้านบาท 
นายสลิบ สูงสว่าง ประธานเจ้าหน้าที่บริหาร บริษัท ไฮโดรเท็ค เปิดเผยว่า ในขณะนี้ทางบริษัทฯ ได้ยื่นแบบแสดงรายการข้อมูลการเสนอขายหลักทรัพย์ (ไฟลิ่ง) กับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เมื่อวันที่ 16 มิถุนายน 2554
ทั้งนี้ ปัจจุบันบริษัทมีทุนจดทะเบียน 130 ล้านบาท จำนวน 130 ล้านหุ้น แบ่งเป็นทุนชำระแล้ว 100 ล้านบาท (100 ล้านหุ้น) ราคาพาร์ 1 บาทต่อหุ้น ส่วนที่เหลือ จำนวน 30 ล้านหุ้น จะนำมาเสนอขายให้กับนักลงทุน (IPO) คิดเป็น 23.08% ของทุนจดทะเบียน
นายสลิบ กล่าวว่า กลุ่มลูกค้าของบริษัทมีทั้งหน่วยงานราชการและเอกชน เช่น หน่วยงานราชการที่ทำหน้าที่บริหารจัดการน้ำ ได้แก่ การประปาส่วนภูมิภาค (กปภ.) การประปานครหลวง (กปน.) เทศบาลตำบล และเทศบาลอำเภอในจังหวัดต่างๆ ทั่วประเทศ และหน่วยงานราชการอื่นๆ อาทิ การไฟฟ้าผลิตแห่งประเทศไทย และมหาวิทยาลัย เป็นต้น และหน่วยงานเอกชนที่ประกอบธุรกิจต่างๆ อาทิ ธุรกิจปิโตรเคมี ธุรกิจพลังงาน โรงงานอุตสาหกรรมเหล็ก และธุรกิจผลิตอาหารและเครื่องดื่ม เป็นต้น ทั้งนี้งานก่อสร้างระบบผลิตน้ำถือเป็นรายได้หลักของบริษัท 
บริษัทมีรายได้จากการก่อสร้างในปี 2551 ปี 2552 ปี 2553 และงวด 3 เดือนสิ้นสุดวันที่ 31 มีนาคม 2554 คิดเป็นร้อยละ 93.03 ร้อยละ 83.07 ร้อยละ 69.67 และร้อยละ 88.60 ของยอดรายได้รวมของบริษัท ตามลำดับ โดยการระดมทุนผ่านตลาดหลักทรัพย์ในครั้งนี้ มีวัตถุประสงค์เพื่อรองรับการขยายธุรกิจของบริษัท
นายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซท โปร แมเนจเม้นท์ จำกัด (APM) กล่าว ในฐานะที่ปรึกษาทางการเงินว่า บมจ.ไฮโดรเท็ค ได้มีการยื่นไฟลิ่งของบริษัทฯ ต่อทางสำนักงานคณะกรรมการกำกับหลักทรัพย์ และตลาดหลักทรัพย์ (ก.ล.ต.) ไปแล้ว เมื่อสัปดาห์ที่ผ่านมา และทางสำนักงาน ก.ล.ต. อยู่ระหว่างการพิจารณารายละเอียดพร้อมกับนัดผู้ที่เกี่ยวข้องเพื่อประชุมหารือ และกำหนดการเยี่ยมชมธุรกิจของ บมจ.ไฮโดรเท็ค ในช่วงเดือนกรกฎาคม 2554 และต้นเดือนสิงหาคม 2554